# PROGRAMA

**11:25 h** Entrada del seguici i formació de la mesa presidencial.  
*Canticorum Jubilo* (Jove Orquesta UMH).

**11:30 h** Començament de l’acte acadèmic:

*Veni Creator Spiritus*.

Solemne investidura com a **doctor *honoris causa***  
del **senyor Diego González Rivas**.

Interpretació musical JOUMH.

**Lliurament dels Reconeiximents a la Investigació d'Excel·encia Internacional 2024.**

Interpretació musical JOUMH.

**Discursos.**

Himne universitari. (JOUMH).

**13:00 h** Fi de l’acte i vi d’honor.

# CERIMONIAL

**1)** L’equip de direcció i el seguici es reuniran en el vestíbul a les 11:20 hores per a adreçar-se, en processó, a la sala d’actes.

**2)** Mentre entra el seguici, els presents es posaran dempeus. La Jove Orquesta UMH interpretarà *Canticorum Jubilo,* de G. F. Haendel.

Els membres del seguici ocuparan els seus llocs, es constituirà la mesa presidencial i dempeus escoltaran *Veni Creator Spiritus* (Ensemble Vocal Pneuma UMH).

**3)** Acabat l’himne, el rector dirà: **“DOCTORS i DOCTORES, SEIEU I, SI HO DESITGEU, COBRIU-VOS”**.

**4)** La presidència dirà: **“S’OBRI LA SESSIÓ. HOM PROCEDIRÀ A L’ACTE D’INVESTIDURA DEL SENYOR DIEGO GONZÁLEZ RIVAS COM A DOCTOR *HONORIS CAUSA* PER LA UNIVERSITAT MIGUEL HERNÁNDEZ D’ELX. LA SECRETÀRIA GENERAL ES DIGNARÀ A ARREPLEGAR I ACOMPANYAR A AQUEST CLAUSTRE EL DOCTORAND I EL SEU PADRÍ, PROFESSOR SENYOR ANTONIO ARROYO SEBASTIÁN”**.

La secretària general, precedida dels bidells, cercarà el doctor i el seu padrí.

**5)** Mentre entra el seguici es posaran dempeus tot el claustre i els convidats. La JOUMH interpretarà *Benedicat vobis*, de Haendel. El doctorand i el seu padrí, revestits de toga i musseta, precedits per la secretària general, s’adreçaran al lloc reservat a aquest efecte i s’hi seuran.

**6)** El rector dirà: **“LA SECRETÀRIA GENERAL LLEGIRÀ LA RESOLUCIÓ RECTORAL DE NOMENAMENT COM A DOCTOR *HONORIS CAUSA* PER LA UNIVERSITAT MIGUEL HERNÁNDEZ D’ELX DEL SENYOR DIEGO GONZÁLEZ RIVAS”**.

**7)** La secretària general procedirà a la lectura de la resolució rectoral.

**8)** El rector dirà: **“TÉ LA PARAULA EL DOCTOR ANTONIO ARROYO SEBASTIÁN PER A PRONUNCIAR LA *LAUDATIO*”**.

**9)** El doctor senyor Antonio Arroyo pronunciarà la *laudatio*, que acabarà dient: **“I, PER TOT EL QUE S’HI HA EXPOSAT, SOL·LICITE QUE S’INVESTISCA EL SENYOR DIEGO GONZÁLEZ RIVAS COM A DOCTOR *HONORIS CAUSA* PER LA UNIVERSITAT MIGUEL HERNÁNDEZ D’ELX”**.

**10)** El rector dirà: **“HOM PROCEDIRÀ A LA SOLEMNE INVESTIDURA COM A DOCTOR *HONORIS CAUSA* DEL SENYOR DIEGO GONZÁLEZ RIVAS”** (el doctorand, acompanyat del seu padrí, se situarà davant del rector).

**11)** El rector dirà: **“SENYOR, JO, EL RECTOR, EN VIRTUT DE L’AUTORITAT QUE M’ESTÀ CONFERIDA, US LLIURE EL TÍTOL DE DOCTOR *HONORIS CAUSA* PER LA UNIVERSITAT MIGUEL HERNÁNDEZ D’ELX.** (li ho dona) **US IMPOSE EL BIRRET LLOREJAT, SÍMBOL DISTINTIU DE L’ALT MAGISTERI ESPANYOL. PORTEU-LO SOBRE EL VOSTRE CAP COM LA CORONA DELS VOSTRES ESTUDIS I MEREIXEMENTS”** (li l’imposa).

**12)** El rector continuarà: **“EL VOSTRE PADRÍ US LLIURARÀ ELS ALTRES ATRIBUTS DELS VOSTRES HONORS. EN PRIMER LLOC, REBEU EL LLIBRE DE LA CIÈNCIA I LA SAVIESA, QUE CAL QUE CULTIVEU I DIFONGUEU SENSE DESCANS PERQUÈ TINGUEU PRESENT QUE, PER GRANS QUE SIGUEN ELS VOSTRES TALENTS, SEMPRE HAUREU DE MANIFESTAR REVERÈNCIA, RESPECTE I TOTA CONSIDERACIÓ ALS VOSTRES MESTRES, QUE HAN SIGUT ELS VOSTRES PREDECESSORS”** (el padrí li lliurarà el Llibre de la Ciència i la Saviesa).

**“REBEU L’ANTIC ANELL, SÍMBOL DEL MATRIMONI ENTRE VÓS I EL SABER. REPRESENTA L’EMBLEMA DEL PRIVILEGI DE SIGNAR I SEGELLAR ELS DICTÀMENS, LES CONSULTES I LES CENSURES DE LA VOSTRA CIÈNCIA I PROFESSIÓ”** (el padrí li lliurarà l’anell).

**“REBEU, FINALMENT, ELS GUANTS BLANCS, SÍMBOL DE LA PURESA QUE HAN DE CONSERVAR LES VOSTRES MANS I SIGNE TAMBÉ DE LA VOSTRA ALTA CATEGORIA”** (el padrí li lliurarà els guants).

**13)** A continuació, el rector dirà: **“CONVIDE EL NOU DOCTOR *HONORIS CAUSA* A FER LA SEUA PROMESA DE FIDELITAT”**.

**14)** La secretària general llegirà la fórmula de jurament següent: **“PROMETEU PER LA VOSTRA CONSCIÈNCIA I EL VOSTRE HONOR FIDELITAT A LA UNIVERSITAT MIGUEL HERNÁNDEZ D’ELX, DEFENSAR-NE I GUARDAR-NE L’HONRA I EL PROFIT, MANTINDRE L’ORDRE DELS SEIENTS I LES ANCIANITATS, GUARDAR ELS ESTATUTS ACTUALS I FUTURS I PORTAR ELS DRETS DELS GRAUS COMPLETAMENT I NO CEDIR-LOS A NINGÚ?”**.

**15)** El doctorand dirà: **“SÍ, PROMET”**.

**16)** El rector dirà: **“EGREGI DOCTOR, US ADMET I INCORPORE EN EL COL·LEGI DELS DOCTORS I DOCTORES DE L’ACADÈMIA AMB TOTS ELS HONORS, LES LLIBERTATS, LES EXEMPCIONS I ELS PRIVILEGIS QUE GAUDEIXEN O PUGUEN GAUDIR ELS ALTRES DOCTORS EN LA UNIVERSITAT I ARREU DEL MÓN. REBEU L’ABRAÇADA DE FRATERNITAT DELS QUI S’HONREN I CONGRATULEN DE SER ELS VOSTRES GERMANS I COMPANYS”** (El rector li dona una abraçada).

**17)** El rector dirà: **“TÉ LA PARAULA L’EXCM. DOCTOR *HONORIS CAUSA*, SENYOR DIEGO GONZÁLEZ RIVAS”**.

**18)** El nou doctor *honoris causa*, Excm. Sr. Diego González Rivas, pronunciarà el seu discurs.

**19)** La JOUMH interpretarà *Suite Cartago. Obertura ,* de Joan Alfaras.

**20)** El rector dirà: **“HOM PROCEDIRÀ AL LLIURAMENT DELS DIPLOMES COM RECONEIXIMENT A LA INVESTIGACIÓ D’EXCEL·LENCIA INTERNACIONAL 2024. TÉ LA PARAULA EL VICERECTOR D’INVESTIGACIÓ I TRANSFERÈNCIA”**.

**21)** El vicerector d’Investigació i Transferència, professor Ángel Carbonell Barrachina, després de la seua intervenció, donarà lectura a la resolució de concessió dels reconeixements i nomenarà els investigadors i investigadores.

**22)** Els investigadors i investigadores, accediran a l'escenari en ser nomenats i s'acostaran a la taula presidencial, on arreplegaran el seu diploma.

**23)** La JOUMH interpretarà *Suite Cartago. La ruta a Numidia,* de Joan Alfaras.

**24)** El rector pronunciarà el seu discurs.

**25)** Tots dempeus i en els seus llocs corresponents, la JOUMH interpretarà l’himne universitari *Gaudeamus Igitur*.

**26)** Seguidament, el rector dirà: **“S’ALÇA LA SESSIÓ”**.

**27)** Ixen els membres de la mesa presidencial i el seguici en ordre invers al d’entrada.